Vivian Williams

Cerddor a gitarydd y grŵp poblogaidd Hogia'r Wyddfa yw Vivian Williams (ganed 18 Ebrill 1948) neu John Vivian Williams neu "Vivs". Teithiodd y byd yng nghwmni'r grŵp gan ymweld â Nigeria, Unol Dalieithau America ac Awstralia. Bu'n rhan o gynyrchiadau gyda Cwmni Theatr Cymru a dramâu cerdd Gŵyl Fai Pwllheli, yn ogystal ag ymddangos ar deledu Cymru o'r 1960au hyd at y presennol.

 Gyrfa 
Ganwyd "Vivs" yn 6 Stryd y Dŵr, Llanberis yn fab i William Alun Williams ac Elizabeth Olwen [Jones], y ddau o Ddyffryn Peris. Chwarelwr oedd ei dad, a ganwyd iddynt 3 mab. Mynychodd Vivs Ysgol Dolbadarn, [ar ôl cyfnod ei gyd-aelodau yn y grŵp Myrddin Owen, Arwel Jones ac Elwyn Jones] ac ymlaen i Ysgol Brynrefail.

Dechreuodd ganu'r gitâr tra'n Ysgol Brynrefail, wedi i'w frawd Alun dderbyn gitâr yn anrheg, pan oedd Vivs tua 8 oed. Nododd Vivs yng nghyfrol Cofio Hogia'r Wyddfa [Gwalia 1990] "Caneuon syml, yn defnyddio 3 cord yn unig, oedd caneuon poblogaidd y dydd [1960au]", a'r gân gyntaf iddo'i ddysgu oedd 'Jailhouse Rock'.

Ar ôl gadael ysgol, bu'n gweithio mewn siop ddillad dynion yng Nghaernarfon, ac wedyn i weithio mewn siop esgidiau yn y dref, a ffactri Ferodo. Bu hefyd yn gweithio yn Chwarel Dinorwig. Wedi i'r chwarel gau ym 1969, sefydlodd "asiantaeth trefnu nosweithiau" ar y cyd â'r digrifwr Idris Charles, a bu'r ddau yn trefnu nosweithiau cerddorol ar gyfer artistiaid megis Tony ac Aloma, Hogia'r Wyddfa, Charles Williams ac Emyr ac Elwyn. Treuliodd gyfnod ar gychwyn y 1980au yn actio cymeriadau cefndir mewn rhai o gyfresi cynnar S4C.

Cychwynodd ei gysylltiad cerddorol gyda rhagflaenydd Hogia'r Wyddfa, sef Triawd yr Wyddfa, lle bu'n eu cynorthwyo drwy gyfeilio ar y gitâr. Roedd Vivs ar y pryd yn aelod o'r grŵp Y Dominoes, gyda llanciau arall o ardal Caernarfon a Dyffryn Peris. Bu hefyd yn trefnu nifer o gyngherddau lleol i godi arian at achosion da, fel y gronfa ariannol yn dilyn trychineb Aberfan ym 1966.

Mae'n briod â Gwyneth.

 Oriel 

 Cyfeiriadau 

Categori:Genedigaethau 1948
Categori:Pobl o Wynedd
Categori:Cerddorion Cymraeg
Categori:Pobl o Ddyffryn Peris